Danmark ligger i ruiner i 1819.

I løbet af to årtier er hovedstaden blevet bombet af englænderne, landet er gået statsbankerot, landbruget er i krise, vi har mistet Norge til Sverige, og arbejdere oplever at deres lønninger bliver presset i bund.

Den danske storhedstid er for længst forbi.

’Historien om Danmark’ er kommet til 1800-tallet I den anledning sætter vi på dr.dk/danmarkshistorien i dagene omkring tv-serien fokus på periodens mange skelsættende begivenheder.

Det får en ulmende antisemitisme til for alvor at blusse op i Danmark, præcis som man også oplever det rundt om i Europa.

Igennem et par hundrede år har en lille gruppe jødiske finansmænd uddelt lån til de europæiske fyrster. Også i Danmark har staten og kronen fået økonomisk hjælp fra jødisk side.

I den danske befolkning er det derfor ikke svært at skyde skylden for den økonomiske krise og landets miserable tilstand på de jødiske handelsmænd, og utilfredsheden spreder sig hurtigt.

Dette er historien om, hvordan en række antisemitiske optøjer skyllede ind over København for 200 år siden. Med militær i gaderne, overfald på jøder på åben gade og smadrede butikker og hjem var København i undtagelsestilstand.

Dag for dag voksede optøjerne sig større, og usikkerheden bredte sig i hovedstaden.

FREDAG DEN 3. SEPTEMBER

Morgen, Børsen i København

Nogen har hængt et opslag op på døren ind til Børsen. ”Til alle gode og kristelige Borgere” står der som det første. Plakaten er en opfordring til københavnerne om at fordrive byens jødiske borgere, ”denne Samfundets Pest”.

Østergade i den indre by er i opslaget udpeget som et sted, hvor man med fordel kan begynde uddrivelsen. Her ligger en lang række af de rige jøders butikker, og de bør som det første ødelægges.

Det er ikke tilfældigt, at det er på Børsen, plakaten hænger. Bygningen er omdrejningspunktet for handel og internationale, finansielle transaktioner, og en gruppe af de indflydelsesrige københavnske jøder har deres gang her.